Coronavirus Italia. Oamenii din Bergamo își numără morții
"Bergamo non canta, conta. I morti" (Bergamo nu cântă, numără. Morții - n.r.). Bergamo nu cântă. Aprinde lumânări și le lasă în fața ferestrelor, ca ultim rămas-bun. Un adevăr trist pe care Italia îl trăiește în mod dramatic de câteva săptămâni încoace. Pandemia de coronavirus a făcut ravagii în nordul Peninsulei, îndeosebi, numărul deceselor ajungând la peste 2.500.

În Bergamo, bisericile și cimitirele sunt pline de sicrie, iar înmormântările se fac cu programare. Nimeni nu-și poate lua rămas bun de la cei dragi. Trupurile le sunt arse în crematorii.

Un material publicat de o jurnalistă din Italia, într-o publicație locală, arată dramatismul situației cu care se confruntă regiunea de nord a Italiei.
"Bergamo nu cântă. În timp ce în celelalte orașe italiene, flash mob-urile de pe balcoane au devenit aproape un ritual, iată că la noi liniștea câștigă. E spartă doar de sirenele ambulanțelor. Există excepții sporadice: un turist care cântă Halleluja, o chitară timidă, câteva aplauze stânjenite. Bergamo nu cântă, numără. Morții...", scrie jurnalista în primabergamo.it.

Într-un ton sfâșietor, tânăra povestește momentele de durere pe care oamenii le trăiesc în plină pandemie de coronavirus. Care pare că nu se mai termină. Care le-a răpit italienilor peste 2.500 de suflete. Care a ucis, în toată lumea, câteva zeci de mii.
"Coronavirus lasă în urmă nume și fețe, nu doar numerele oficiale făcute publice în conferințele de presă. Este imposibil să nu vezi dacă locuiești aici, pe teritoriul cel mai chinuit de această pandemie, durerea. Sicriele bine aliniate în biserici vorbesc, strigă durerea. Crematoriile funcționează fără oprire, iar înmormântările au loc fără prezența celor dragi".

"Bergamo nu cântă. Aprinde lumânări și le lasă în fața ferestrelor, ca ultim rămas-bun"
"Bergamo nu cântă. Aprinde lumânări și le lasă în fața ferestrelor, ca și cum ar oferi un ultim rămas bun acelei rude, acelui prieten, acelei cunoștințe luată de virus. (...)Când toate acestea se vor termina, va trebui să sărbătorim. Dar mai ales să ne amintim. Atunci, poate, Bergamo va cânta, dar va fi un cântec al durerii și nu al eliberării".

345 de noi decese în Italia în ultimele 24 de ore; bilanţul a crescut la 2.503 morţi
Agenţia de Protecţie Civilă din Italia a anunţat marţi 345 de noi decese înregistrate în ultimele 24 de ore, bilanţul epidemiei de coronavirus ajungând la 2.503 morţi în această ţară, una dintre cele mai afectate din lume, relatează Reuters.

Numărul total de cazuri de coronavirus în Italia, cea mai grav afectată ţară din Europa, a crescut la 31.506 de la 27.980, o creştere cu 12,6%, cea mai mică rată de creştere înregistrată de la apariţia epidemiei în ţară pe 21 februarie.

Dintre cei infectaţi iniţial, 2.941 s-au recuperat complet, comparativ cu 2.749 cu o zi înainte. Circa 2.060 de persoane se aflau la terapie intensivă, faţă de 1.851 în urmă cu 24 de ore.
[('Știre reală', 451), ('Minimizarea impactului COVID-19', 221), ('Acuzații de autoritarism și distopie', 344), ('Geo-politică', 81), ('Criticarea actorilor naționali și internaționali', 7), ('Criticarea restricțiilor', 240), ('Teorii ale conspirației', 1), ('Satiră', 300), ('Narațiuni legate de sănătate', 197), ('Narațiuni legate de vaccinare', 367)]